### Beslutningstema

I denne sag skal det besluttes, om der skal byggemodnes 4 parcelhusgrunde på Otto Søndergaard i [adresse]. Der godkendes et budget for byggemodningen, og der fastsættes en mindstepris for grundene.

### Historik

I 2008 blev besluttet at udbyde 4 parcelhusgrunde til salg på Otto Søndergaard i [adresse] til en mindstepris på 270 kr. pr. m². Grundene skulle først byggemodnes, når den første grund var solgt. Der er ikke blevet solgt nogen, så de er ikke blevet byggemodnet.

### Sagsfremstilling

Lokalrådet i [adresse] har henvendt sig til Tønder Kommune, da de gerne vil have byggemodnet de 4 parcelhusgrunde, der i 2008 blev udbudt til salg på Otto Søndergaard i [adresse]. Lokalrådet mener, at hvis grundene bliver byggemodnet, vil interessen for dem stige. De mener også, at mindsteprisen for grundene skal nedsættes.

Mindsteprisen idag på 270 kr. pr. m² inkl. moms er ret høj, i forhold til andre parcelhusgrunde kommunen har til salg i tilsvarende mindre byer. I tilsvarende byer er mindsteprisen kun 30 kr. pr. m², men her er der tale om grunde som er byggemodnet for hel del år siden. Prisen på 270 kr. pr. m² er på niveau med grunde, der byggemodnes i dag i Tønder Kommune og udgiften til byggemodning er den samme uanset om grundene ligger i en lille eller stor by. Grundene må ikke byggemodnes og sælges med underskud, og ifølge udbudsbekendtgørelsen skal grundene sælges til markedsprisen.

En af udfordringerne ved den høje beregnede pris er, at der er konstateret fortidsminder på en del af grundene. I beregningen fra 2008 er udgifterne til byggemodning beregnet ud fra, at alle 42 grunde i lokalplanforslaget byggemodnes og udgraves.

Forvaltningen har udarbejdet et nyt økonomisk overslag over udgifterne til byggemodning af 9 grunde, kaldet etape 1. I det nye forslag er grundene flyttet udenfor området med fortidsminder, så der er ikke indeholdt udgifter hertil i beregningen. Det kan så senere besluttes om, de lokalplanlagte grunde med fortidsminder skal byggemodnes eller eventuelt henligge som et grønt areal.

Mindsteprisen for byggemodning af de 9 grunde er beregnet til 235 kr. pr. m² inkl. moms. Det foreslås, at der pt. kun byggemodnes de 4 nordligste grunde, der ligger tættest på [adresse] i den vestlige del af [adresse]. De forventede udgifter til byggemodning og salg af de 4 grunde er beregnet til 1,071 mio. kr.

### Økonomi

Forventede udgifter til byggemodning og salg af 4 grunde udgør 1,071 mio. kr. Forventede indtægter ved salg af 4 grunde 1,166 mio. kr. ekskl. moms (den højere indtægt end udgift, skyldes udgiften til køb af jord og lokalplan er afholdt for flere år siden, men skal med i beregningen af indtægten, da køberne skal afholde udgiften).

### Lovgrundlag

Udbudsbekendtgørelsen, Styrelsesloven, Lokalplan 019-6,3.

### Direktøren for Teknik, Klima og Beskæftigelse indstiller,

at mindsteprisen for 9 parcelhusgrunde på Otto Søndergaard i [adresse] nedsættes til 235 kr. pr. m² inkl. moms,

at 4 grunde udbydes offentligt til salg til den nye mindstepris,

at byggemodning af de 4 grunde igangsættes,

at der gives en anlægsbevilling og tilsvarende rådighedsbeløb på 1,071 mio. kr. til byggemodning og salg,

at rådighedsbeløbet frigives og finansieres af jordforsyningens ramme, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.